Lyf minnkar líkur á brjóstakrabbameini löngu eftir töku þess Nýjar rannsóknir sýna að lyfið Anastrazole getur minnkað líkur á brjóstakrabbameini um helming . Læknar og sérfræðingar hafa áhyggjur af því að lítill hluti kvenna í áhættuhópi fá lyfið og telja að kynna þurfi lyfið betur . Lyfið hefur einnig verið notað í meðferð við brjóstakrabbameini . Fréttablaðið / Getty Auglýsing Ný rannsókn benda til þess að lyf sem er notað til að minnka líkur á brjóstakrabbameini geti virkað í langan tíma eftir að töku þess er hætt . Lyfið , sem heitir Anastrozole , hindrar framleiðslu estrógens sem veldur oft brjóstakrabbameini og hefur einnig verið notað í meðferð við brjóstakrabbameini . Niðurstöður rannsóknarinnar hafa verið birtar í læknatímaritinu Lancet . Lyfið hefur fáar aukaverkanir Lyfið er eingöngu hægt að gefa konum sem komnar eru yfir breytingarskeið þar sem það hindrar ekki estrógen-framleiðslu í yngri konum . Fyrri rannsóknir höfðu sýnt fram á að líkur á brjóstakrabbameini minnkuðu um helming á fimm ára tímabili . Ný rannsókn sem tók til tæplega fjögur þúsund kvenna sýnir hins vegar að sjö árum eftir að þær höfðu hætt að taka lyfið var tíðni brjóstakrabbameins enn tæplega fimmtíu prósent lægri . Konum sem komnar eru yfir breytingarskeið og teljast í mikilli áhættu fyrir að fá brjóstakrabbamein hefur síðan 2017 verið ráðlagt að taka lyfið . Einungis tíu prósent þeirra eru hins vegar taldar gera það , þó að lyfið hafi mjög fáar aukaverkanir . Tvöfalt dýrara lyf hefur ekki gefið jafn góða raun Þó að tilraunir með lyfið hafi gefið góða raun segir í frétt BBC að sumar konur séu í svo mikilli áhættu á að fá brjóstakrabbamein að jafnvel þó að lyfið sé tekið sé þeim ráðlagt að fara í brjóstnám . Annað lyf á markaði , Tamoxifen , hefur verið notað sem forvörn gegn brjóstakrabbameini en hefur ekki gefið jafngóða raun . Tamoxifen er rúmlega tvöfalt dýrara en Anastrozole , en hefur það fram yfir síðarnefnda lyfið að geta verið gagnlegt konum áður en þær ganga í gegnum breytingaskeiðið . Kynna þarf lyfið betur Læknar og sérfræðingar sem BBC talaði við segja þessar niðurstöður muni koma til með að hjálpa konum að ákveða hvort að þær ættu að taka Anastrozole . Það sé aftur á móti áhyggjuefni að ekki öllum konum sem teljist vera í áhættuhópi sé boðið upp á lyfið . Nauðsynlegt sé að kynna lyfið og niðurstöður rannsóknanna fyrir bæði læknum og sjúklingum þeirra .